text: Gå på opdagelse i Første Verdenskrig: Se, hvad der skete i dag for hundrede år siden
  06 november 2018 kl. 12.01
  Et website med hundrede år gamle nyheder fra Første Verdenskrig er populært.
  - Officererne i Wilhelmshaven får røg.
  - Fortroppen i tilbagetoget stormer lagrene: "Man drikker sig fuld, man banker officerer".
  - "Langt mere end en lokal matrosrevolte". Hvad sker der i Kiel?
  Alle tre er overskrifter på historier fra i dag - for præcis hundrede år siden.
  Websitet Den Store Krig 1914-1918 bringer daglige opdateringer med hundrede års forsinkelse fra Første Verdenskrig. Der kan du gå på opdagelse i Den Store Krig og tjekke krigens gang på en given dato.
  
  Mange vil læse gamle nyheder
  Hvad så? Er der nogen, der gider læse hundrede år gamle breaking krigs-news?, kunne man spørge, og svaret er ubetinget ja.
  Mere end tusinde mennesker besøger sitet hver eneste dag, der er mellem 11.500 og 14.500 unikke brugere hver måned, i april i år var der rekord med over 100.000 sidevisninger på en måned.
  Siden drives af for tiden cirka 15 frivillige. Tovholder er museumsinspektør René Rasmussen fra Museet på Sønderborg Slot.
  - Hver dag bringer vi tre-fem nyheder fra Første Verdenskrig. Et feltpostbrev, en dagbogsindførsel eller et kort udtog fra en krigserindring. Den skal være skrevet af en sønderjysk krigsdeltager eller hans pårørende hjemme i Sønderjylland, siger René Rasmussen.
  - Og så skal nyheden bringes nøjagtigt på hundredeåret for afsendelsen eller for den begivenhed, den beskriver. Hver dag bringer vi desuden navne på dagens faldne.
  FØRSTE VERDENSKRIG
  Krigen blev skudt i gang den 28. juni 1914, hvor en serbisk nationalist skød Østrig-Ungarns ærkehertug Franz Ferdinand og hans kone i Sarajevo, da Østrig-Ungarn seks år tidligere havde annekteret kongeriget Bosnien. Mordet udløste en krigserklæring fra Østrig-Ungarn til Serbien, og det spredte sig som ringe i vandet. En kædereaktion af krigserklæringer mellem de europæiske lande var en realitet. På den ene side stod Det Russiske Kejserrige, Frankrig, Det Britiske Imperium, Italien og USA. På den anden side Østrig-Ungarn, Det Tyske Kejserrige, Bulgarien og Det Osmanniske Rige.I Første Verdenskrig blev der brugt nye våben, som stadig bliver benyttet i krige i dag. Giftgas, kampvogne, krigsfly, flammekastere og ikke mindst maskingeværet fik sit gennembrud i krigen. Krigen sluttede fire år senere: Den 11. november 1918.Kilde: Historienet.dk
  
  
  